Det nye talkshow

Denne TV-anmeldelse, skrevet af Torben Sangild, blev bragt i Politiken 22/9-09. Skal citeres med tydelig kildeangivelse af dette.

Snak
Vi kender formen til hudløshed: Karismatisk, mandlig vært sidder bag skrivebord og snakker med gæster, der gerne vil promovere deres nye film, bog eller skattereform. Han indleder med lidt satire, før han loyalt og ukritisk sniksnakker med gæsterne. Ude i siden er et live-orkester med blæsere, der spiller et par fanfarer for at peppe det hele lidt op. Det kræver meget af værten, at få den slidte formel til at hæve sig over det middelmådige. Det lykkedes ikke rigtig for Reimar Bo, der selv morede sig mere end seerne. Det lykkedes delvist for Clement Kjærsgaard, der brød med det indsmigrende og stillede skarpe, kritiske spørgsmål, men som dominerede for meget i samtalen, og havde en irriterende gimmick med, at der skulle unge blondiner ind og trække numre af en bowle. Nu er det så den sorte spejder Anders Lund Madsens tur i ‘Det nye talkshow’ på DR1, og det ser lovende ud. Det, Anders Lund Madsen kan, er at slippe afsted med en ironisk humor, fordi han samtidig fremstår sød og venlig. Han kan improvisere, og så er han morsom. Det er en balancegang mellem tre faldgruber: Det indsmigrende og søde, den bidende satire og så den ironiske tilgang til selve formen. Madsen balancerer dem fint, og resultatet er mindre strømlinet end sædvanligt. Det lettere akavede i situationerne bliver vendt til en pointe, og gæsterne får sagt noget væsentligt undervejs. Skuespilleren Ditte Arnth, kendt som ‘Karen’ fra VisitDenmarks YouTube-reklame, tog til genmæle for første gang, og Madsen slog fast, at VisitDenmark burde give hende det tidobbelte i honorar efter al den reklame, det har genereret. Paprika Steen får fortalt, hvordan hun som kvinde forventes at holde kæft og være køn, og praktikanten Thomas gør grin med den måde, journalister opfører sig på ved filmpremierer. Han er udsendt til premieren på ‘De vilde svaner’, og gør som journalister ofte gør, når de får fat i en skuespiller – relaterer dem til filmens tema: ”Hvad ville du gøre hvis dine elleve brødre blev til svaner”, spørger han således Fuzzy, der som altid svarer venligt. Bagefter får han benhård efterkritik af Madsen. Eneste tidspunkt hvor nervøsiteten tog overhånd var da Anni Fønsby skulle interviewes. Her var Madsen så forsigtig med, at hun ikke længere skulle hænges ud eller fremstå ubegavet, at han næsten ikke lod hende tale. Til gengæld dansede han med hende, og de var et smukt par.

Torben Sangild

Se også

 * Supplerende bemærkninger og diskussion

Til forsiden